《㠠昆谣呈张㠠山明府》
明代·卢楠

朝乘五岳鹤，暮望十洲云。寻山不厌㠠昆远，笑谒㠠昆入紫氛。

㠠昆名岳天下闻，巴江前绕接氤氲。翠屏巉岩斜轧几万丈，玄猿夜啸临江濆。

冯夷水仙何超忽，凌风起舞㠠昆月。苍藤翳霭看不见，欲上㠠昆苔径滑。

昔闻天台山，岧峣摩天关。赤城起霜色，王乔时来还。

洞天已与㠠昆别，为说㠠昆生汗颜。㠠昆谣，谣且远。

仙茅千载留灵根，玉叶金葩待君饭。君意讵可论，恍若岷山源。

漰湱赴溟海，聊可比君恩。生来未识㠠昆路，此身几日登㠠昆。

㠠昆谣，谣未巳。早晚化为㠠昆原上之青松，常倚㠠昆望江水。

作者简介：大名府浚县人，字少楩，一字子木。国子监生。才高，好使酒骂座。工古文，不喜为八股，故屡试不利。负才忤知县，被诬杀人，系狱数年。谢榛为奔走京师诉冤，及知县易人，始获平反。终以积习难改，落魄卒。有《蠛蠓集》。